ประกาศอธิบดีกรมสรรพากร

(ฉบับที่ 15)

เรื่อง กําหนดหลักเกณฑ์ วิธีการ และเงื่อนไขในการจัดทํา ส่งมอบ และเก็บรักษาใบกํากับภาษีอิเล็กทรอนิกส์ และใบรับอิเล็กทรอนิกส์

------------------------------------------------

อาศัยอํานาจตามความในมาตรา 3 โสฬส แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 48) พ.ศ. 2562 อธิบดีกรมสรรพากรกําหนดหลักเกณฑ์ วิธีการ และเงื่อนไขเกี่ยวกับการจัดทํา ส่งมอบ และเก็บรักษาใบกํากับภาษีอิเล็กทรอนิกส์ และใบรับอิเล็กทรอนิกส์ ดังต่อไปนี้


ข้อ ๑ ให้ยกเลิกระเบียบกรมสรรพากร ว่าด้วยการจัดทํา ส่งมอบ และเก็บรักษาใบกํากับภาษีอิเล็กทรอนิกส์และใบรับอิเล็กทรอนิกส์ พ.ศ. 2560


ข้อ ๒ ในประกาศนี้

“ใบกํากับภาษีอิเล็กทรอนิกส์” หมายความว่า ใบกํากับภาษีที่ได้มีการจัดทําข้อความขึ้นเป็นข้อมูลอิเล็กทรอนิกส์ที่สามารถเข้าถึงและนํากลับมาใช้ได้โดยความหมายไม่เปลี่ยนแปลง และได้ลงลายมือชื่อดิจิทัล (Digital Signature)

“ใบรับอิเล็กทรอนิกส์” หมายความว่า ใบรับที่ได้มีการจัดทําข้อความขึ้นเป็นข้อมูลอิเล็กทรอนิกส์ ที่สามารถเข้าถึงและนํากลับมาใช้ได้โดยความหมายไม่เปลี่ยนแปลง และได้ลงลายมือชื่อดิจิทัล (Digital Signature)

“ผู้ประกอบการจดทะเบียน” หมายความว่า ผู้ประกอบการจดทะเบียนภาษีมูลค่าเพิ่มตามมาตรา 77/1 (6) แห่งประมวลรัษฎากร

“ผู้มีหน้าที่ออกใบรับ” หมายความว่า ผู้มีหน้าที่ออกใบรับตามมาตรา 105 แห่งประมวลรัษฎากร

“ผู้ออกใบกํากับภาษีอิเล็กทรอนิกส์” หมายความว่า ผู้ประกอบการจดทะเบียนที่ได้รับอนุมัติจากอธิบดีให้จัดทํา ส่งมอบ และเก็บรักษาใบกํากับภาษีอิเล็กทรอนิกส์ตามประกาศนี้

“ผู้ออกใบรับอิเล็กทรอนิกส์” หมายความว่า ผู้มีหน้าที่ออกใบรับที่ได้รับอนุมัติจากอธิบดีให้จัดทํา ส่งมอบ และเก็บรักษาใบรับอิเล็กทรอนิกส์ตามประกาศนี้

“อิเล็กทรอนิกส์” หมายความว่า การประยุกต์ใช้วิธีการทางอิเล็กตรอน ไฟฟ้า คลื่นแม่เหล็กไฟฟ้า หรือวิธีการอื่นใดในลักษณะคล้ายกัน และให้หมายความรวมถึงการประยุกต์ใช้วิธีการทางแสง วิธีการทางแม่เหล็ก หรืออุปกรณ์ที่เกี่ยวข้องกับการประยุกต์ใช้วิธีต่าง ๆ เช่นว่านั้น

“ข้อมูลอิเล็กทรอนิกส์” หมายความว่า ข้อความที่ได้สร้าง ส่ง รับ เก็บรักษา หรือประมวลผลด้วยวิธีการทางอิเล็กทรอนิกส์

“ใบรับรองอิเล็กทรอนิกส์ (Electronic Certificate)” หมายความว่า ข้อมูลอิเล็กทรอนิกส์หรือการบันทึกอื่นใดซึ่งยืนยันความเชื่อมโยงระหว่างเจ้าของลายมือชื่อดิจิทัล (Digital Signature) กับข้อมูลสําหรับใช้สร้างลายมือชื่อดิจิทัล (Digital Signature) ที่ออกโดยผู้ให้บริการออกใบรับรองอิเล็กทรอนิกส์ (Certification Authority)

“ผู้ให้บริการออกใบรับรองอิเล็กทรอนิกส์ (Certification Authority)” หมายความว่า บุคคลที่ให้บริการเกี่ยวกับการออกใบรับรองอิเล็กทรอนิกส์ (Electronic Certificate) เพื่อรับรองตัวตนของบุคคล หรือองค์กรใด ๆ ซึ่งเป็นเจ้าของลายมือชื่อดิจิทัล (Digital Signature) โดยมีมาตรฐานหรือมาตรการด้านความมั่นคงปลอดภัยตามที่สํานักงานพัฒนาธุรกรรมทางอิเล็กทรอนิกส์กําหนด

“ลายมือชื่อดิจิทัล (Digital Signature)” หมายความว่า ข้อความหรือสัญลักษณ์ที่สร้างขึ้นทางอิเล็กทรอนิกส์โดยการคํานวณทางคณิตศาสตร์เข้ารหัสอัลกอริทึมแบบอสมมาตร (Asymmetric Key Algorithms) บนพื้นฐานวิทยาการเข้ารหัสลับ (Encryption) และใช้กับระบบคู่กุญแจ (Key Pair) โดยนําไปคํานวณร่วมกับกุญแจส่วนตัว (Private Key) ของผู้ลงลายมือชื่อในข้อมูลอิเล็กทรอนิกส์ ในลักษณะที่สามารถจะใช้กุญแจสาธารณะ (Public Key) ของผู้ลงลายมือชื่อตรวจสอบได้ว่าลายมือชื่ออิเล็กทรอนิกส์นั้น ได้สร้างขึ้นโดยกุญแจส่วนตัว (Private Key) ของผู้ลงลายมือชื่อนั้นหรือไม่ และข้อมูลอิเล็กทรอนิกส์ที่มีการลงลายมือชื่อดังกล่าวได้มีการแก้ไขเปลี่ยนแปลงภายหลังการลงลายมือชื่อหรือไม่

“กุญแจส่วนตัว (Private Key)” หมายความว่า กุญแจที่ใช้ในการสร้างลายมือชื่อดิจิทัล (Digital Signature) และสามารถนําไปใช้ในการเข้ารหัสลับ (Encryption) ข้อมูลอิเล็กทรอนิกส์ เพื่อมิให้สามารถเข้าใจความหมายของข้อมูลอิเล็กทรอนิกส์ที่มีการเข้ารหัสลับนั้นได้ เพื่อประโยชน์ในการรักษาความลับของข้อมูลอิเล็กทรอนิกส์นั้นได้

“กุญแจสาธารณะ (Public Key)” หมายความว่า กุญแจที่ใช้ในการตรวจสอบลายมือชื่อดิจิทัล (Digital Signature) และสามารถนําไปใช้ในการถอดรหัสลับ (Decryption) เมื่อมีการเข้ารหัสลับข้อมูลอิเล็กทรอนิกส์ด้วยกุญแจส่วนตัว (Private Key) เพื่อให้สามารถเข้าใจความหมายของข้อมูลอิเล็กทรอนิกส์ที่มีการเข้ารหัสลับนั้นได้

“คู่กุญแจ (Key Pair)” หมายความว่า กุญแจส่วนตัว (Private Key) และกุญแจสาธารณะ (Public Key) ในระบบการเข้ารหัสลับ (Encryption) แบบอสมมาตร (Asymmetric Key Algorithms) ที่ได้สร้างขึ้นโดยวิธีการที่ทําให้กุญแจส่วนตัว (Private Key) มีความสัมพันธ์ในทางคณิตศาสตร์กับกุญแจสาธารณะ (Public Key) ในลักษณะที่สามารถใช้กุญแจสาธารณะ (Public Key) ตรวจสอบได้ว่าลายมือชื่อดิจิทัล (Digital Signature) ได้สร้างขึ้นโดยใช้กุญแจส่วนตัว (Private Key) นั้นหรือไม่ และสามารถนํากุญแจส่วนตัว (Private Key) ไปใช้ในการเข้ารหัสลับข้อมูลอิเล็กทรอนิกส์ ทําให้ไม่สามารถเข้าใจความหมายของข้อมูลอิเล็กทรอนิกส์ได้เพื่อประโยชน์ในการรักษาความลับของข้อมูลอิเล็กทรอนิกส์ เว้นแต่บุคคลที่ถือกุญแจสาธารณะ (Public Key) ซึ่งเป็นคู่กับกุญแจส่วนตัว (Private Key) นั้น นําไปใช้ในการถอดรหัสลับ (Decryption) ของข้อมูลอิเล็กทรอนิกส์ เพื่อให้บุคคลที่ถือกุญแจสาธารณะ (Public Key) สามารถอ่านหรือเข้าใจความหมายของข้อมูลอิเล็กทรอนิกส์นั้นได้

“ผู้ให้บริการนําส่งข้อมูลอิเล็กทรอนิกส์” หมายความว่า ผู้ออกใบกํากับภาษีอิเล็กทรอนิกส์ หรือผู้ออกใบรับอิเล็กทรอนิกส์ซึ่งให้บริการส่งข้อมูลที่เกี่ยวข้องกับใบกํากับภาษีอิเล็กทรอนิกส์และใบรับอิเล็กทรอนิกส์ และเป็นผู้มีคุณสมบัติตามท้ายประกาศนี้

“การอัปโหลด (Upload)” หมายความว่า วิธีการส่งข้อมูลที่เกี่ยวข้องกับใบกํากับภาษีอิเล็กทรอนิกส์ หรือใบรับอิเล็กทรอนิกส์เข้าสู่ระบบข้อมูลของกรมสรรพากร

“การส่งข้อมูลแบบ Host to Host” หมายความว่า วิธีการส่งข้อมูลที่เกี่ยวข้องกับใบกํากับภาษีอิเล็กทรอนิกส์หรือใบรับอิเล็กทรอนิกส์โดยการเชื่อมต่อระบบข้อมูลระหว่างผู้ออกใบกํากับภาษีอิเล็กทรอนิกส์ หรือผู้ออกใบรับอิเล็กทรอนิกส์ กับกรมสรรพากร”

“ส่งมอบ” หมายความว่า การแลกเปลี่ยนข้อมูลอิเล็กทรอนิกส์ผ่านระบบข้อมูลของผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์กับผู้ซื้อสินค้าหรือผู้รับบริการ และให้หมายความรวมถึงการแลกเปลี่ยนข้อมูลอิเล็กทรอนิกส์ผ่านระบบข้อมูลของตัวแทน

“แบบ บ.อ.01” หมายความว่า แบบคําขอจัดทํา ส่งมอบ และเก็บรักษาใบกํากับภาษีอิเล็กทรอนิกส์และใบรับอิเล็กทรอนิกส์

“แบบ บ.อ.09” หมายความว่า แบบคําขอแจ้งการเปลี่ยนแปลงการจัดทํา ส่งมอบ และเก็บรักษาใบกํากับภาษีอิเล็กทรอนิกส์และใบรับอิเล็กทรอนิกส์


ข้อ ๓ ให้ผู้ประสงค์จะจัดทํา ส่งมอบ และเก็บรักษาใบกํากับภาษีอิเล็กทรอนิกส์หรือใบรับอิเล็กทรอนิกส์ ยื่นคําขอต่ออธิบดีตามแบบ บ.อ.01 ที่แนบท้ายประกาศนี้ โดยยื่นผ่านระบบอิเล็กทรอนิกส์


ข้อ ๔ ผู้ประสงค์ที่จะยื่นคําขอตามข้อ 3 ต้องมีคุณสมบัติ ดังต่อไปนี้

(1) เป็นผู้ประกอบการจดทะเบียน ตามมาตรา 77/1 (6) แห่งประมวลรัษฎากร หรือผู้มีหน้าที่ออกใบรับตามมาตรา 105 แห่งประมวลรัษฎากร

(2) มีใบรับรองอิเล็กทรอนิกส์ (Electronic Certificate)

(3) มีระบบงานที่สามารถพิสูจน์ได้ว่าใบกํากับภาษีอิเล็กทรอนิกส์และใบรับอิเล็กทรอนิกส์ที่จัดทําและส่งมอบให้แก่ผู้รับมีข้อความถูกต้องครบถ้วนเช่นเดียวกับขณะที่สร้าง ส่ง และรับ โดยใช้วิธีการที่เชื่อถือได้และสามารถแสดงข้อความได้ในภายหลังโดยความหมายไม่เปลี่ยนแปลง รวมทั้งสามารถพิสูจน์ได้ว่าไม่มีการแก้ไขเปลี่ยนแปลงโดยไร้ร่องรอย หรือไม่มีการเปลี่ยนแปลงรายการในเอกสารที่ออกระหว่างทาง


ข้อ ๕ การยื่นคําขอตามข้อ 3 ให้ยื่นต่ออธิบดีผ่านระบบอิเล็กทรอนิกส์ที่กรมสรรพากรกําหนด โดยต้องปฏิบัติตามเงื่อนไขที่กําหนดไว้ในข้อตกลงแนบท้ายแบบ บ.อ.01 และให้ผู้ยื่นคําขอยืนยันตัวตนโดยใช้ใบรับรองอิเล็กทรอนิกส์ (Electronic Certificate)


ข้อ ๖ เมื่อผู้ยื่นคําขอได้รับอนุมัติจากอธิบดีให้เป็นผู้ออกใบกํากับภาษีอิเล็กทรอนิกส์ หรือผู้ออกใบรับอิเล็กทรอนิกส์แล้ว ให้มีสิทธิจัดทํา ส่งมอบ และเก็บรักษาใบกํากับภาษีอิเล็กทรอนิกส์ และใบรับอิเล็กทรอนิกส์ได้ตามหลักเกณฑ์ วิธีการ และเงื่อนไขที่กําหนดไว้ในประกาศนี้


ข้อ ๗ ให้ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์ จัดทําใบกํากับภาษีอิเล็กทรอนิกส์หรือใบรับอิเล็กทรอนิกส์ แล้วแต่กรณี ตามวิธีการแบบปลอดภัยที่เชื่อถือได้ทั้งในส่วนของระบบฮาร์ดแวร์และระบบซอฟต์แวร์ดังต่อไปนี้

(1) มีระบบรักษาความปลอดภัยเพื่อควบคุมการเข้าถึงข้อมูลได้ โดยจะต้อง

(ก) สามารถแสดงภาพการทํางานรวมของระบบงานทั้งหมด (System Flowchart) ได้

(ข) เป็นโปรแกรมที่เมื่อบันทึกข้อมูลแล้วจะแก้ไขรายการนั้น ๆ โดยไร้ร่องรอยไม่ได้ การแก้ไขรายการไม่ให้ใช้วิธีลบทิ้ง หรือล้างรายการออก ถ้าจะแก้ไขต้องบันทึกรายการปรับปรุงเพิ่มเข้าไป เพื่อแสดงให้เห็นรายการก่อนปรับปรุงและหลังปรับปรุง และต้องมีรายงานการแก้ไขรายการเพื่อการตรวจสอบได้

(ค) แสดงระดับการปฏิบัติงานของเจ้าหน้าที่ผู้ใช้ระบบ โดยระบุจํานวนและระดับเจ้าหน้าที่ที่สามารถบันทึก อ่าน หรือเข้าไปใช้ระบบงานในแต่ละระดับได้

(ง) มีการควบคุมโดยใช้รหัสผ่านสําหรับผู้มีสิทธิเข้าไปใช้ระบบงานทุกระดับ และมีระบบงานที่บันทึกการเปลี่ยนรหัสผ่านทุกครั้งที่มีการเปลี่ยนแปลง

(จ) มีรายงานบันทึกการใช้ระบบงานโดยระบุให้ทราบถึงรหัสประจําตัวของเจ้าหน้าที่ผู้ใช้ระบบงานที่ทํา วัน เดือน ปี และเวลาที่เข้าใช้ระบบงาน (Access) ในกรณีที่มีการแก้ไขรายการจะต้องระบุให้ทราบถึงรหัสประจําตัวของเจ้าหน้าที่ผู้ใช้ระบบ จํานวนและรายละเอียดของรายการที่แก้ไขปรับปรุง

(ฉ) มีระบบการตรวจสอบผู้เข้าใช้หรือผู้เข้าไปแก้ไขข้อมูลในระบบ และมีกระบวนการในการตรวจสอบข้อมูลที่บันทึกไว้ในระบบที่สามารถแสดงว่าข้อมูลดังกล่าวได้บันทึกไว้ครบถ้วนทุกรายการแล้ว และไม่มีการแก้ไขรายการของเอกสารที่มีข้อความอยู่ในรูปของข้อมูลอิเล็กทรอนิกส์

(2) มีการควบคุมแฟ้มข้อมูลซึ่งมีการเข้ารหัสลับ (Encryption) เพื่อป้องกันการเข้าถึงข้อมูล ถ้ามีการถอดรหัสลับ (Decryption) ต้องบันทึกหลักฐานไว้ทุกครั้งเพื่อการตรวจสอบ และสามารถจัดพิมพ์เป็นรายงานเพื่อการตรวจสอบได้

ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์ อาจใช้ซอฟต์แวร์ที่บุคคลอื่นพัฒนาขึ้นมาใช้ในการจัดทําใบกํากับภาษีอิเล็กทรอนิกส์หรือใบรับอิเล็กทรอนิกส์ได้ หากซอฟต์แวร์นั้น มีวิธีการแบบปลอดภัยที่เชื่อถือได้ทํานองเดียวกับ (1) และ (2)


ข้อ ๘ การจัดทําใบกํากับภาษีอิเล็กทรอนิกส์ซึ่งมีรายการตามมาตรา 86/4 แห่งประมวลรัษฎากร ให้ผู้ออกใบกํากับภาษีอิเล็กทรอนิกส์ดําเนินการตามหลักเกณฑ์และวิธีการ ดังต่อไปนี้

(1) จัดทําใบกํากับภาษีโดยมีรายการที่เป็นสาระสําคัญตามมาตรา 86/4 แห่งประมวลรัษฎากร เป็นข้อมูลอิเล็กทรอนิกส์

(2) ผู้ออกใบกํากับภาษีอิเล็กทรอนิกส์อาจกําหนดให้มีรายการอื่นใดในใบกํากับภาษีอิเล็กทรอนิกส์นอกจากรายการที่เป็นสาระสําคัญตาม (1) ก็ได้

(3) นําข้อมูลตาม (1) และ (2) มาคํานวณทางคณิตศาสตร์เข้ารหัสอัลกอริทึมแบบอสมมาตร (Asymmetric Key Algorithms) บนพื้นฐานวิทยาการเข้ารหัสลับ (Encryption) และใช้กุญแจส่วนตัว (Private Key) ที่เป็นคู่กับใบรับรองอิเล็กทรอนิกส์ (Electronic Certificate) ซึ่งผู้ให้บริการออกใบรับรองอิเล็กทรอนิกส์ (Certification Authority) ได้ออกให้แก่ผู้ออกใบกํากับภาษีอิเล็กทรอนิกส์ซึ่งยังไม่หมดอายุ ในขณะสร้างลายมือชื่อดิจิทัล (Digital Signature) และขณะส่งใบกํากับภาษีอิเล็กทรอนิกส์ให้แก่ผู้ซื้อสินค้าหรือผู้รับบริการ

(4) นําลายมือชื่อดิจิทัล (Digital Signature) ตาม (3) ส่งไปพร้อมข้อมูลตาม (1) และ (2) ให้แก่ผู้ซื้อสินค้าหรือผู้รับบริการ


ข้อ ๙ การจัดทําใบกํากับภาษีอย่างย่อตามมาตรา 86/6 แห่งประมวลรัษฎากร ให้ผู้ออกใบกํากับภาษีอิเล็กทรอนิกส์จัดทําใบกํากับภาษีอย่างย่อโดยมีรายการที่เป็นสาระสําคัญตามมาตรา 86/6 แห่งประมวลรัษฎากร ขึ้นเป็นข้อมูลอิเล็กทรอนิกส์ และให้นําความตามข้อ 8 มาใช้บังคับโดยอนุโลม

กรณีผู้ซื้อสินค้าหรือผู้รับบริการเรียกร้องให้ออกใบกํากับภาษีอิเล็กทรอนิกส์ซึ่งมีรายการตามมาตรา 86/4 แห่งประมวลรัษฎากร ผู้ออกใบกํากับภาษีอิเล็กทรอนิกส์ไม่จําต้องเรียกคืนข้อมูลใบกํากับภาษีอย่างย่อตามวรรคหนึ่ง แต่ให้จัดทําใบกํากับภาษีอิเล็กทรอนิกส์ใหม่ตามข้อ 8 โดยให้ออกใบกํากับภาษีอิเล็กทรอนิกส์ใหม่ให้ตรงวันเดือนปีในใบกํากับภาษีอย่างย่อ พร้อมทั้งระบุชื่อและที่อยู่ของผู้ซื้อสินค้าหรือผู้รับบริการ และหมายเหตุในใบกํากับภาษีอิเล็กทรอนิกส์ใหม่ว่า “เป็นการยกเลิกใบกํากับภาษีอิเล็กทรอนิกส์อย่างย่อเลขที่ ... และออกใบกํากับภาษีอิเล็กทรอนิกส์ใหม่แทน”


ข้อ ๑๐ การจัดทําใบเพิ่มหนี้ ตามมาตรา 86/9 หรือใบลดหนี้ตามมาตรา 86/10 แห่งประมวลรัษฎากร ให้ผู้ออกใบกํากับภาษีอิเล็กทรอนิกส์ดําเนินการจัดทําข้อความใบเพิ่มหนี้หรือใบลดหนี้โดยมีรายการที่เป็นสาระสําคัญตามมาตรา 86/9 หรือตามมาตรา 86/10 แห่งประมวลรัษฎากร ขึ้นเป็นข้อมูลอิเล็กทรอนิกส์ แล้วแต่กรณี และให้นําความตามข้อ 8 มาใช้บังคับโดยอนุโลม


ข้อ ๑๑ การจัดทําใบรับตามมาตรา 105 ทวิแห่งประมวลรัษฎากร ให้ผู้ออกใบรับอิเล็กทรอนิกส์ดําเนินการจัดทําใบรับโดยมีรายการที่เป็นสาระสําคัญตามมาตรา 105 ทวิ แห่งประมวลรัษฎากร ขึ้นเป็นข้อมูลอิเล็กทรอนิกส์ และให้นําความตามข้อ 8 (2) (3) และ (4) มาใช้บังคับโดยอนุโลม


ข้อ ๑๒ ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์มีสิทธิเลือกที่จะดําเนินการจัดทําใบกํากับภาษีในรูปแบบข้อมูลอิเล็กทรอนิกส์หรือในรูปแบบกระดาษสําหรับการขายสินค้าหรือให้บริการในแต่ละครั้งก็ได้


ข้อ ๑๓ ผู้ออกใบกํากับภาษีอิเล็กทรอนิกส์มีหน้าที่ส่งมอบใบกํากับภาษีอิเล็กทรอนิกส์ให้แก่ผู้ซื้อสินค้าหรือผู้รับบริการตามมาตรา 86 แห่งประมวลรัษฎากร โดยให้ดําเนินการตามวิธีการที่บัญญัติไว้ตามกฎหมายว่าด้วยธุรกรรมทางอิเล็กทรอนิกส์

กรณีผู้ออกใบกํากับภาษีอิเล็กทรอนิกส์ได้จัดทําใบกํากับภาษีอิเล็กทรอนิกส์และส่งมอบให้แก่ผู้ซื้อสินค้าหรือผู้รับบริการโดยวิธีการแลกเปลี่ยนข้อมูลทางอิเล็กทรอนิกส์ แต่ผู้ซื้อสินค้าหรือผู้รับบริการไม่ประสงค์จะรับใบกํากับภาษีอิเล็กทรอนิกส์ด้วยวิธีการแลกเปลี่ยนข้อมูลทางอิเล็กทรอนิกส์ ให้ผู้ออกใบกํากับภาษีอิเล็กทรอนิกส์จัดทําสิ่งพิมพ์ออกของใบกํากับภาษีอิเล็กทรอนิกส์ดังกล่าวโดยให้ปรากฏข้อความว่า “เอกสารนี้ได้จัดทําและส่งข้อมูลให้แก่กรมสรรพากรด้วยวิธีการทางอิเล็กทรอนิกส์” และส่งมอบให้แก่ผู้ซื้อสินค้าหรือผู้รับบริการ และให้ถือว่าสิ่งพิมพ์ออกของใบกํากับภาษีอิเล็กทรอนิกส์ดังกล่าวใช้แทนต้นฉบับได้ทั้งนี้ผู้ออกใบกํากับภาษีอิเล็กทรอนิกส์จะทําให้ปรากฏข้อความดังกล่าวนั้น โดยวิธีการทางอิเล็กทรอนิกส์ ประทับด้วยตรายาง เขียนด้วยหมึก พิมพ์ดีด หรือทําให้ปรากฏขึ้นด้วยวิธีการอื่นใดในลักษณะทํานองเดียวกันก็ได้


ข้อ ๑๔ ผู้ออกใบรับอิเล็กทรอนิกส์มีหน้าที่ส่งมอบใบรับอิเล็กทรอนิกส์ให้แก่ผู้ซื้อ ผู้เช่าซื้อ ผู้จ่ายเงิน หรือผู้ชําระราคาตามมาตรา 105 แห่งประมวลรัษฎากร และให้นําความตามข้อ 13 มาใช้บังคับโดยอนุโลม


ข้อ ๑๕ ให้ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์มีหน้าที่ส่งข้อมูลที่เกี่ยวข้องกับใบกํากับภาษีอิเล็กทรอนิกส์หรือใบรับอิเล็กทรอนิกส์ให้แก่กรมสรรพากรเป็นรายเดือน โดยผ่านระบบอิเล็กทรอนิกส์ของกรมสรรพากรภายในวันที่ 15 ของเดือนถัดไป

การส่งข้อมูลที่เกี่ยวข้องกับใบกํากับภาษีอิเล็กทรอนิกส์หรือใบรับอิเล็กทรอนิกส์ให้แก่กรมสรรพากรตามวรรคหนึ่ง ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์ต้องลงลายมือชื่อดิจิทัล (Digital Signature) โดยใช้กุญแจส่วนตัว (Private Key) ที่เป็นคู่กับใบรับรองอิเล็กทรอนิกส์ (Electronic Certificate) ซึ่งผู้ให้บริการออกใบรับรองอิเล็กทรอนิกส์ (Certification Authority) ได้ออกให้แก่ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์นั้น ซึ่งยังไม่หมดอายุในขณะสร้างลายมือชื่อดิจิทัล (Digital Signature) และในขณะส่งข้อมูลดังกล่าว

ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์อาจส่งข้อมูลที่เกี่ยวข้องกับใบกํากับภาษีอิเล็กทรอนิกส์หรือใบรับอิเล็กทรอนิกส์ตามวรรคหนึ่งโดยวิธีการอัปโหลด (Upload) หรือการส่งข้อมูลแบบ Host to Host หรือตั้งผู้ให้บริการนําส่งข้อมูลอิเล็กทรอนิกส์เป็นตัวแทนส่งข้อมูลใบกํากับภาษีอิเล็กทรอนิกส์หรือใบรับอิเล็กทรอนิกส์ให้แก่กรมสรรพากรก็ได้ ทั้งนี้ ตามหลักเกณฑ์ วิธีการ และเงื่อนไขที่แนบท้ายประกาศนี้


ข้อ ๑๖ การส่งข้อมูลใบกํากับภาษีอิเล็กทรอนิกส์หรือใบรับอิเล็กทรอนิกส์ตามข้อ 15 ให้ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์จัดทําข้อมูลให้เป็นไปตามข้อเสนอแนะมาตรฐานด้านเทคโนโลยีสารสนเทศและการสื่อสารที่จําเป็นต่อธุรกรรมทางอิเล็กทรอนิกส์ ว่าด้วยข้อความอิเล็กทรอนิกส์ สําหรับการซื้อขายสินค้าและบริการ (ETDA RECOMMENDATION ON ICTSTANDARD FORELECTRONIC TRANSACTION) (ขมธอ. 3-2560) ลงวันที่ 20 มกราคม พ.ศ. 2560


ข้อ ๑๗ กรณีที่ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์ตั้งผู้ให้บริการนําส่งข้อมูลอิเล็กทรอนิกส์เป็นตัวแทนส่งข้อมูลที่เกี่ยวข้องกับใบกํากับภาษีอิเล็กทรอนิกส์หรือใบรับอิเล็กทรอนิกส์ ให้ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์นั้นแจ้งให้กรมสรรพากรทราบถึงการตั้งตัวแทนดังกล่าวผ่านระบบอิเล็กทรอนิกส์ที่กรมสรรพากรกําหนด


ข้อ ๑๘ ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์ซึ่งประสงค์จะเป็นผู้ให้บริการนําส่งข้อมูลอิเล็กทรอนิกส์เพื่อเป็นตัวแทนนําส่งข้อมูลที่เกี่ยวข้องกับใบกํากับภาษีอิเล็กทรอนิกส์ หรือใบรับอิเล็กทรอนิกส์ แทนผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์อื่น มีหน้าที่แจ้งความประสงค์ต่ออธิบดีผ่านระบบอิเล็กทรอนิกส์ที่กรมสรรพากรกําหนด ทั้งนี้ ต้องมีคุณสมบัติและปฏิบัติตามหลักเกณฑ์ วิธีการ และเงื่อนไขที่แนบท้ายประกาศนี้


ข้อ ๑๙ การส่งข้อมูลที่เกี่ยวข้องกับใบกํากับภาษีอิเล็กทรอนิกส์หรือใบรับอิเล็กทรอนิกส์ของผู้ให้บริการนําส่งข้อมูลอิเล็กทรอนิกส์ ต้องดําเนินการให้เป็นไปตามข้อเสนอแนะมาตรฐานด้านเทคโนโลยีสารสนเทศและการสื่อสารที่จําเป็นต่อธุรกรรมทางอิเล็กทรอนิกส์ ว่าด้วยการรักษาความมั่นคงปลอดภัยสารสนเทศสําหรับผู้ให้บริการจัดทํา ส่งมอบ และเก็บรักษาข้อมูลอิเล็กทรอนิกส์ (INFORMATION SECURITY FOR DATA MESSAGE GENERATION, TRANSFER AND STORAGE SERVICE PROVIDERS) (ขมธอ. 21-2562) ลงวันที่ 11 มกราคม พ.ศ. 2562


ข้อ ๒๐ กรณีที่ผู้ให้บริการนําส่งข้อมูลอิเล็กทรอนิกส์รายใด มีคุณสมบัติไม่เป็นไปตามหลักเกณฑ์ท้ายประกาศนี้ ระหว่างดําเนินการในฐานะตัวแทนเพื่อนําส่งข้อมูลที่เกี่ยวข้องกับใบกํากับภาษีอิเล็กทรอนิกส์ หรือใบรับอิเล็กทรอนิกส์ ให้ผู้ให้บริการนําส่งข้อมูลอิเล็กทรอนิกส์นั้นขาดคุณสมบัติและไม่มีสิทธิส่งข้อมูลที่เกี่ยวข้องกับใบกํากับภาษีอิเล็กทรอนิกส์หรือใบรับอิเล็กทรอนิกส์ในฐานะตัวแทนต่อไป


ข้อ ๒๑ ผู้ให้บริการนําส่งข้อมูลอิเล็กทรอนิกส์มีหน้าที่ต้องเก็บรักษาความลับของข้อมูลที่เกี่ยวข้องกับใบกํากับภาษีอิเล็กทรอนิกส์หรือใบรับอิเล็กทรอนิกส์ของผู้ออกใบกํากับภาษีอิเล็กทรอนิกส์ หรือผู้ออกใบรับอิเล็กทรอนิกส์ และต้องไม่นําข้อมูลนั้นไปใช้หรือเปิดเผยไม่ว่าด้วยประการใด ๆ เว้นแต่ได้รับความยินยอมเป็นหนังสือจากผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์

เพื่อประโยชน์ในการเก็บรักษาความลับตามวรรคหนึ่ง ผู้ให้บริการนําส่งข้อมูลอิเล็กทรอนิกส์ มีหน้าที่ต้องกําหนดความรับผิดของผู้ให้บริการนําส่งข้อมูลอิเล็กทรอนิกส์ต่อผู้ออกใบกํากับภาษีอิเล็กทรอนิกส์ หรือผู้ออกใบรับอิเล็กทรอนิกส์ไว้ในสัญญาตั้งตัวแทน สําหรับการเปิดเผยความลับหรือการนําข้อมูลไปใช้ โดยปราศจากความยินยอมดังกล่าว


ข้อ ๒๒ การยกเลิกใบกํากับภาษีอิเล็กทรอนิกส์เดิมเพื่อออกใบกํากับภาษีอิเล็กทรอนิกส์ใหม่ ให้ผู้ออกใบกํากับภาษีอิเล็กทรอนิกส์จัดเตรียมข้อความของใบกํากับภาษีใหม่ขึ้นเป็นข้อความอิเล็กทรอนิกส์ โดยใช้เลขที่ใบกํากับภาษีใหม่ และลงวัน เดือน ปี ที่ออกใบกํากับภาษีอิเล็กทรอนิกส์ใหม่ พร้อมหมายเหตุไว้ในใบกํากับภาษีอิเล็กทรอนิกส์ใหม่ว่า “เป็นการยกเลิกและออกใบกํากับภาษีใหม่แทนใบกํากับภาษีเดิม เลขที่ ... วัน เดือน ปี ที่ออกใบกํากับภาษีอิเล็กทรอนิกส์เดิม”

เพื่อประโยชน์ในการดําเนินการตามวรรคหนึ่ง ให้นําความตามข้อ 8 มาใช้บังคับโดยอนุโลม


ข้อ ๒๓ เมื่อผู้ออกใบกํากับภาษีอิเล็กทรอนิกส์ดําเนินการตามข้อ 22 แล้ว ให้หมายเหตุยกเลิกใบกํากับภาษีอิเล็กทรอนิกส์เดิมไว้ในรายงานภาษีขายของเดือนภาษีที่จัดทําใบกํากับภาษีอิเล็กทรอนิกส์ใหม่ด้วย


ข้อ ๒๔ การยกเลิกใบกํากับภาษีอิเล็กทรอนิกส์เดิมเพื่อออกใบกํากับภาษีอิเล็กทรอนิกส์ใหม่ ให้นําความตามข้อ 13 ข้อ 15 ข้อ 16 และข้อ 26 มาใช้บังคับโดยอนุโลม


ข้อ ๒๕ การยกเลิกใบรับอิเล็กทรอนิกส์เดิมเพื่อออกใบรับอิเล็กทรอนิกส์ใหม่ ให้นําความตามข้อ 13 ข้อ 14 ข้อ 15 ข้อ 16 ข้อ 22 ข้อ 23 และข้อ 27 มาใช้บังคับโดยอนุโลม


ข้อ ๒๖ ให้ผู้ออกใบกํากับภาษีอิเล็กทรอนิกส์ หรือผู้ประกอบการจดทะเบียนซึ่งเป็นผู้ซื้อสินค้า หรือผู้รับบริการที่ได้รับใบกํากับภาษีอิเล็กทรอนิกส์ มีหน้าที่ต้องเก็บรักษาใบกํากับภาษีอิเล็กทรอนิกส์ดังกล่าวไว้ในรูปของข้อมูลอิเล็กทรอนิกส์และถ้าได้เก็บรักษาในรูปของข้อมูลอิเล็กทรอนิกส์ตามหลักเกณฑ์ดังต่อไปนี้ ให้ถือว่าได้มีการเก็บรักษาไว้ตามประกาศนี้แล้ว

(1) ได้เก็บรักษาข้อมูลใบกํากับภาษีอิเล็กทรอนิกส์นั้นโดยสามารถเข้าถึงและนํากลับมาใช้ได้ โดยความหมายไม่เปลี่ยนแปลง และ

(2) ได้เก็บรักษาข้อมูลใบกํากับภาษีอิเล็กทรอนิกส์นั้นให้อยู่ในรูปแบบที่เป็นอยู่ ในขณะที่ได้สร้าง ส่ง หรือได้รับข้อมูลใบกํากับภาษีอิเล็กทรอนิกส์นั้น หรืออยู่ในรูปแบบที่สามารถแสดงข้อความที่สร้าง ส่ง หรือได้รับให้ปรากฏอย่างถูกต้องได้ และ

(3) ได้เก็บรักษาข้อความส่วนที่ระบุถึงแหล่งกําเนิด ต้นทาง และปลายทางของใบกํากับภาษีอิเล็กทรอนิกส์ ตลอดจนวันและเวลาที่ส่งหรือได้รับข้อความดังกล่าว ถ้ามี

กรณีใบกํากับภาษีอิเล็กทรอนิกส์ที่ผู้ออกใบกํากับภาษีอิเล็กทรอนิกส์ได้ทําสิ่งพิมพ์ออกของใบกํากับภาษีอิเล็กทรอนิกส์เพื่อส่งมอบให้แก่ผู้ซื้อสินค้าหรือผู้รับบริการตามข้อ 13 วรรคสอง ให้ผู้ออกใบกํากับภาษีอิเล็กทรอนิกส์เก็บรักษาไฟล์ข้อมูลใบกํากับภาษีอิเล็กทรอนิกส์ตามวรรคหนึ่ง และให้ผู้ซื้อสินค้าหรือผู้รับบริการเก็บรักษาสิ่งพิมพ์ออกของใบกํากับภาษีอิเล็กทรอนิกส์ซึ่งได้รับมาในรูปของกระดาษ


ข้อ ๒๗ การเก็บรักษาใบรับอิเล็กทรอนิกส์ให้นําความตามข้อ 26 มาใช้บังคับโดยอนุโลม


ข้อ ๒๘ ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์ ที่ไม่ประสงค์จะจัดทําใบกํากับภาษีอิเล็กทรอนิกส์หรือใบรับอิเล็กทรอนิกส์ ให้ยื่นคําขอตามแบบ บ.อ.09 ผ่านระบบอิเล็กทรอนิกส์ที่กรมสรรพากรกําหนด


ข้อ ๒๙ ให้ผู้ออกใบกํากับภาษีอิเล็กทรอนิกส์หรือผู้ออกใบรับอิเล็กทรอนิกส์ซึ่งยื่นคําขอตามข้อ 28 หมดสิทธิในการจัดทํา ส่งมอบ และเก็บรักษาใบกํากับภาษีอิเล็กทรอนิกส์หรือใบรับอิเล็กทรอนิกส์ เมื่อพ้นวันสุดท้ายของเดือนที่ยื่นคําขอ


ข้อ ๓๐ ให้ผู้ประกอบการจดทะเบียน หรือผู้มีหน้าที่ออกใบรับ ซึ่งได้รับอนุมัติให้จัดทํา ส่งมอบ และเก็บรักษาใบกํากับภาษีอิเล็กทรอนิกส์หรือใบรับอิเล็กทรอนิกส์ตามระเบียบกรมสรรพากร ว่าด้วยการจัดทํา ส่งมอบ และเก็บรักษาใบกํากับภาษีอิเล็กทรอนิกส์และใบรับอิเล็กทรอนิกส์ พ.ศ. 2560 เป็นผู้ออกใบกํากับภาษีอิเล็กทรอนิกส์ หรือผู้ออกใบรับอิเล็กทรอนิกส์ตามประกาศนี้


ข้อ ๓๑ ประกาศนี้ให้ใช้บังคับตั้งแต่วันประกาศเป็นต้นไป


ผู้มีอํานาจลงนาม - ประกาศ ณ วันที่ 18 ตุลาคม พ.ศ. 2562

 

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร